
ПРОЕКТ НА ЗАКОНОДАТЕЛНА РЕЗОЛЮЦИЯ НА ЕВРОПЕЙСКИЯ ПАРЛАМЕНТ
относно предложението за решение на Съвета относно сключването от името на Съюза на Протокола за прилагане на Споразумението за партньорство в областта на рибарството между Европейската общност, от една страна, и Република Кирибати, от друга страна (2023—2028 г.)
(COM(2023)0251 – C9‑xxxx/2023 – 2023/0147(NLE))
(Одобрение)
Европейският парламент,
–	като взе предвид предложението за решение на Съвета (COM(2023)0251),
–	като взе предвид проекта на протокол за прилагане на Споразумението за партньорство в областта на рибарството между Европейската общност, от една страна, и Република Кирибати, от друга страна (2023 – 2028 г.) (9890/2023),
–	като взе предвид искането за одобрение, представено от Съвета в съответствие с член 43, параграф 2 и с член 218, параграф 6, втора алинея, буква а), подточка v) и параграф 7 от Договора за функционирането на Европейския съюз (C9-xxxx/2023),
–	като взе предвид член 105, параграфи 1 и 4 и член 114, параграф 7 от своя Правилник за дейността,
–	като взе предвид становището на комисията по бюджети,
––	като взе предвид препоръката на комисията по рибно стопанство (A9-xxxx/2023),
1. 	дава своето одобрение за сключването на Протокола;
2. 	възлага на своя председател да предаде позицията на Парламента съответно на Съвета и на Комисията, както и на правителствата и парламентите на държавите членки и на Република Кирибати.

Увод
Европейският съюз е подписал с трети държави редица споразумения за партньорство в областта на рибарството и протоколи към тях. Чрез споразуменията за партньорство в областта на рибарството ЕС предоставя финансова и техническа подкрепа, в замяна на права за риболов във връзка с излишъка от запаси в изключителната икономическа зона на съответната държава при условия, които се регулират по правен път. Тези споразумения са насочени също така към опазване на ресурсите и постигане на екологична устойчивост, като гарантират, че всички кораби на държавите — членки на ЕС, подлежат на едни и същи правила за контрол и прозрачност, и допринасят финансово за подкрепа на политиката на партньорската държава в областта на устойчивото рибарство. Същевременно във всички протоколи към споразумения в областта на рибарството е включена клауза относно отстояването на правата на човека.
Споразумението за партньорство в областта на рибарството (СПОР) между Европейската общност, от една страна, и Република Кирибати, от друга страна, беше подписано на 28 април 2008 г. и влезе в сила на 30 април 2008 г., със срок на действие шест години. Срокът на действие на първия протокол за прилагане на СПОР изтече на 15 септември 2012 г. Срокът на действие на втория протокол изтече на 15 септември 2015 г.
На 26 януари 2015 г. Съветът упълномощи Комисията да започне преговори за нов протокол между Европейския съюз и Република Кирибати. Преговорите започнаха през 2015 г., но бяха прекъснати поради процеса „жълт картон“ във връзка с незаконния, недеклариран и нерегулиран риболов (ННН риболов) и пандемията. 
Новият протокол беше подписан на 18 декември 2022 г., след приключването на тези преговори. Новият протокол е в сила за период от пет години, считано от датата на започване на временното му прилагане, т.е. датата на подписването му от двете страни.

Съдържание на протокола
Целта на предложението е да се получи разрешение от Съвета за сключване на новия Протокол за прилагане на Споразумението за партньорство в областта на рибарството между Европейската общност, от една страна, и Република Кирибати, от друга страна (2023 – 2028 г.). 
Възможности за риболов
Целта на новия протокол е за корабите от държавите – членки на Съюза, да се осигурят възможности за риболов в риболовните зони във водите на Кирибати, в съответствие с научните становища и препоръките на Комисията за риболова в Западния и Централния Тихи океан.
Новият протокол позволява на корабите от държавите – членки на ЕС, да ловят риба тон във водите на Кирибати и предлага възможности за риболов за четири кораба с мрежи гъргър за улов на риба тон, с достъп до водите на Кирибати в продължение на 160 дни годишно. При поискване, на кораби от държави – членки на ЕС, могат да бъдат предоставени допълнителни дни, на годишна база. 

Финансово участие

Годишното финансово участие от страна на Съюза възлиза на 760 000 EUR, разпределено както следва:
– годишна сума в размер на 360 000 EUR за срока на действие на новия Протокол за достъп до рибните ресурси за предвидените в протокола категории;
– подкрепа за развитието на секторната политика на Кирибати в областта на рибарството чрез годишна сума в размер на 400 000 EUR за срока на действие на новия протокол.
Комисията ще бъде упълномощена да одобри, от името на ЕС, измененията към протокола, приети от Съвместния комитет, създаден съгласно Споразумението за партньорство.

Принос на рибарството за икономиката на Кирибати
Риболовният флот на Кирибати включва кораби, извършващи дребномащабен и промишлен риболов, плаващи под флага на Кирибати. Флотът за дребномащабен риболов лови рибни запаси от рифовете и риба тон в близост до брега, като уловът на риба тон се оценява на почти 13 000 тона годишно и е предназначен за вътрешния пазар на ЕС.
Всички промишлени кораби, плаващи под флага на Кирибати, са собственост на консорциуми, включващи местни и чуждестранни интереси, главно от Азия. Основният стимул за инвеститорите е, че корабите, плаващи под флага на Кирибати, имат преференциален достъп до водите на други крайбрежни държави съгласно условията на Споразумението за Федеративните щати Микронезия. Според органите на Кирибати не всички консорциуми осигуряват очакваните ползи за страната и компетентните органи са в процес на преразглеждане на националната политика за регистрация.
Кирибати разчита много на лицензионните такси за риболов в отдалечени води и на паричните преводи от граждани на Кирибати, работещи в чужбина, главно като моряци. Секторът на рибарството осигурява около 10% от БВП в реално изражение.
Подобно на други членове на Риболовната агенция на Форума на Тихоокеанските островни държави Кирибати получава приходи и от многостранен договор, подписан със Съединените щати. Страната има двустранни споразумения в областта на рибарството с Европейския съюз, Япония, Тайван и Република Корея, както и специални споразумения с частни дружества с кораби, извършващи дейност в Латинска Америка (Еквадор и Ел Салвадор).
Приходите от лицензи за риболов традиционно осигуряват 23 – 30% от приходите на правителството на Кирибати (МВФ, 2011 г.). Приходите от тези лицензи варират значително, обикновено поради последиците от феномена „Ел Ниньо“. Съществува силна връзка между увеличеното изобилие/наличност на запаси и условията на околната среда в източния регион (Лангли и др., 2008 г.).

Заключения и препоръки
През 2014 г. Комисията извърши последваща оценка на сега действащия Протокол към споразумението за партньорство с Кирибати в областта на рибарството, наред с предварителна оценка за евентуалното подновяване на протокола[footnoteRef:1]. [1:  Морско дело и рибарство: Последваща оценка на действащия протокол към Споразумението за партньорство в областта на рибарството между Европейския съюз и Република Кирибати и предварителна оценка, включително анализ на въздействието на бъдещия протокол върху устойчивостта. https://webgate.ec.testa.eu/publications/studie s db/Consultation.action?studyProjectId=5911
] 

Последващата оценка на протокола за периода 2012—2015 г. беше извършена преди преговорите за новия протокол. Изводът от тази оценка е, че би било целесъобразно да се сключи нов протокол с Кирибати. По-специално в предварителната оценка беше посочено, че удължаването на срока на действие на СПОР е в интерес и на двете страни, като е налице ясна добавена стойност от участието на ЕС за подкрепа на стратегията на страната за насърчаване на отговорни риболовни практики и борба с незаконния, недеклариран и нерегулиран риболов в Тихоокеанския регион.
След анализа на Сметната палата относно СПОР, докладчикът би желал да изтъкне забележките на Сметната палата и да подчертае значението на надеждната информация относно рибните ресурси и данните за улова, за да се спазват принципите и целите на общата политика в областта на рибарството и СПОР и да се правят надеждни заключения относно оценката на СПОР.
Докладчикът подчертава също така, че Парламентът следва да бъде изчерпателно и незабавно информиран за процедурите по протокола на всички етапи от процеса.

Общи съображения

Докладчикът счита, че споразуменията за партньорство в областта на рибарството са важни както за третите държави, с които те са сключени, така и за флота на държавите – членки на ЕС, който се ползва от възможностите за риболов.

Той счита, че повечето СПОР постигат различна степен на успех: като цяло не се осигуряват достатъчно добри възможности за риболов за корабите от държавите – членки на ЕС, нито постигнатите резултати във връзка с развитието на местния риболовен сектор са достатъчни. 

Поради това той счита, че секторната подкрепа следва да бъде засилена, допълнена и свързана с помощта за развитие, с цел да се допринесе за укрепване на местните риболовни сектори и за пълното упражняване на суверенитета на съответната страна върху нейните ресурси. 

[bookmark: _GoBack]Освен това той счита, че СПОР следва да допринасят за създаването на преки и непреки работни места на местно равнище, както на самите плавателни съдове, които извършват дейност по споразуменията, така и по линия на свързани с риболова дейности нагоре и надолу по веригата. Те следва също така да помагат на третите държави, с които са сключени споразумения, да развият собствен капацитет за проучване и получаване на данни за опазването на рибните ресурси, за целия улов и за въздействието на СПОР върху техните екосистеми.

